Tove Videbæk (KRF), 2003-01-15:
Som socialordførere har vi jo nok alle i årenes løb modtaget
en række henvendelser fra personer, der er kommet i klemme i systemet - især i førtidspensionssystemet.
Det drejer sig om problemer med arbejdsprøvning og med, at man ikke fik handleplaner, man fik ikke at vide, hvad der videre skulle ske, og hvornår der skulle ske noget.
Man skulle vente og vente i en uendelighed, så man ofte i venteperioden mistede sine sygedagpenge og blev overladt til kontanthjælpssystemet, hvis man altså var så heldig at kunne få kontanthjælp.
Ja, der var rigtig mange problemer.
Vi har da også via satspuljeordningen været med til at afsætte adskillige hundrede millioner kroner for at sikre en god overgang til det nye system og til at sikre, at ægtepar ikke bliver diskrimineret i forhold til enlige i det her system.
Lægekonsulenternes opgaver og rolle i forbindelse med førtidspensionstildelingen var et af de punkter, som også blev diskuteret godt og grundigt i forbindelse med reformen.
Og i forbindelse med behandlingen af førtidspensionssager er der så kommuner, der involverer lægekonsulenter til at bistå kommunen med at klarlægge indholdet af andre lægers erklæringer.
Vedrørende dette udsendte Socialministeriet en vejledning til kommuner om lægers opgaver i pensionssager, og heri står der bl.a., at lægekonsulenten ikke træffer afgørelse og ikke må tilkendegive selvstændige synspunkter om, hvorvidt ansøgeren samlet set opfylder lovens betingelser for at få pension.
Endvidere står der i skrivelsen, at Socialministeriet og KL finder, at der er behov for at præcisere lægers opgaver i forbindelse med behandlingen af førtidspensionssager, og det gør de så i det her omtalte bilag, som også er sendt til revaliderings- og pensionsnævnene, Den Sociale Sikringsstyrelse og Den Sociale Ankestyrelse.
Og ministeren har så også i dag præciseret det.
I den førnævnte skrivelse står der, at man i Socialministeriet går ud fra, at myndigheden, der træffer afgørelser om førtidspension, forudsættes at sørge for, at lægerne, der afgiver erklæringer om ansøgeres ret til førtidspension, får præciseret deres opgaver.
I Kristeligt Folkeparti mener vi, at hvis der opstår uhensigtsmæssigheder, hvis der opstår ting, der skal rettes i forbindelse med den nye førtidspensionslov, vil vi da gerne sige ja tak til at komme til et møde vedrørende sagen.
SF havde været velkommen til at invitere til et møde om sagen, så forligspartierne i fællesskab kunne få formuleret nogle rettelser eller præciseringer, som er nødvendige, for at reformen kunne fungere endnu bedre. Men som sagt trådte reformen i kraft for 15 dage siden, så derfor skulle vi måske give den et par dage mere, inden vi skrider til handling. Jeg synes egentlig godt, SF kunne have indkaldt os til møde om det her i stedet for at tage det her frem som et beslutningsforslag, men det må SF jo selv om.
Vi er i hvert fald meget spændt på, hvordan denne her nye reform kommer til at fungere, og vi vil naturligvis gerne deltage i det møde, som socialministeren har indkaldt til, og være med til at drøfte, hvorledes reformen fungerer, og hvilke problemer der eventuelt allerede nu kan skimtes i horisonten i forbindelse med reformen.